# Guy Pearce

Guy Pearce (Ely, Cambridgeshire, 5 d'octubre de 1967) és un actor australià nascut a Anglaterra, conegut pels seus papers a la sèrie Veïns i a les pel·lícules The Adventures of Priscilla, Queen of the Desert, L.A. Confidential i Memento.

## Biografia

Guy Pearce és fill d'Anne Cocking, professora d'escola, i Stuart Pearce, pilot de les forces aèries neozelandès. A l'edat de tres anys, Guy i els seus pares i germana van anar a viure a Geelong (Austràlia), on la seva mare tenia una granja de cérvols; sis anys més tard, el seu pare va morir en un accident d'avió. Va estudiar a The Geelong College, i dels 16 als 22 anys va competir com a culturista amateur, aconseguint el títol de Mr. Natural.
Va participar en diverses produccions teatrals, com The King and I, Alice in Wonderland i The Wizard of Oz, i va fer el pas a la televisió quan el 1985 va ser triat per fer de Mike Young a la sèrie Veïns, paper que va interpretar durant diversos anys. A finals de la dècada de 1980, mentre hi treballava, va mudar-se a Blackburn North, un suburbi de Melbourne. Posteriorment va treballar en cinema i també en altres sèries de televisió, com Home and Away.
Però no va ser fins al 1994, amb el seu paper de drag queen a The Adventures of Priscilla, Queen of the Desert, que no va fer un salt qualitatiu; a partir d'aquí van arribar produccions com L.A. Confidential, Ravenous, Normes d'intervenció, Memento, The Count of Monte Cristo i The Time Machine.
El març de 1997 va casar-se amb la psicòloga Kate Mestitz, amb qui viu a Melbourne.
El 2002 Pearce va reprendre la seva carrera als escenaris teatrals, que combina amb les seves aparicions a la pantalla gran. En el camp de la música, ha participat els videoclips d'"Across the Night", de Silverchair, i de "Before I Fall to Pieces", de Razorlight, i ha gravat la banda sonora de la pel·lícula A Slipping-Down Life (1999). L'actor és un gran amant de la música i, a banda de cantar, també toca la guitarra, el saxo i el piano; algunes de les cançons que ha escrit van ser incloses a la pel·lícula Hunting.
D'entre les seves darreres pel·lícules, destaquen els seus papers a En terra hostil, La carretera i El discurs del rei.
Pearce és seguidor dels Geelong Football Club, a l'Australian Football League.

## Filmografia

| Any | Títol | Personatge | Notes |
| 1986–1989 | Veïns (Neighbours) | Mike Young | Sèrie de televisió |
| 1990 | Friday on My Mind | | |
| 1990 | Heaven Tonight | Paul Dysart | |
| 1991 | Hunting | Sharp | |
| 1991–1992 | Home and Away | David Croft | Sèrie de televisió |
| 1994–1996 | Snowy River: The McGregor Saga | Rob McGregor | Sèrie de televisió |
| 1994 | Les aventures de Priscilla (The Adventures of Priscilla, Queen of the Desert) | Adam/Felicia | |
| 1996 | Dating the Enemy | Brett | |
| 1997 | The Devil Game | Michael | Telefilm |
| 1997 | Halifax f.p: Deja Vu | Daniel Viney/Richard Viney | Telefilm |
| 1997 | Flynn | Errol Flynn | |
| 1997 | L.A. Confidential | Ed Exley | |
| 1998 | Woundings | Jimmy Compton | |
| 1999 | A Slipping-Down Life | Drumstrings Casey | |
| 1999 | Ravenous | Capità John Boyd | |
| 2000 | Normes d'intervenció (Rules of Engagement) | Maj. Mark Biggs | |
| 2000 | Memento | Leonard Shelby | |
| 2002 | The Count of Monte Cristo | Fernand Mondego | |
| 2002 | La màquina del temps (The Time Machine) | Alexander Hartdegen | |
| 2002 | The Hard Word | Dale | |
| 2002 | Till Human Voices Wake Us | Dr. Sam Franks | |
| 2004 | Two Brothers | Aidan McRory | |
| 2005 | The Proposition | Charlie Burns | |
| 2006 | First Snow | Jimmy Starks | |
| 2006 | Factory Girl | Andy Warhol | |
| 2007 | Death Defying Acts | Harry Houdini | |
| 2008 | Winged Creatures | Dr. Bruce Laraby | |
| 2008 | Traitor | Roy Clayton | |
| 2008 | En terra hostil (The Hurt Locker) | Sergent Matt Thompson | |
| 2008 | Bedtime Stories | Kendall | |
| 2009 | I Am You | Mr. Barber | |
| 2009 | La carretera (The Road) | El veterà | |
| 2010 | Animal Kingdom | Leckie | |
| 2010 | El discurs del rei (The King's Speech) | Rei Eduard VIII | |
| 2011 | Don't Be Afraid of the Dark | Alex Hirst | |
| 2011 | Mildred Pierce | Monty Beragon | Minisèrie Primetime Emmy al millor actor secundari en pel·lícula o minisèrie |
| 2011 | Don't Be Afraid of the Dark | Alex Hirst | |
| 2011 | 33 Postcards | Dean Randall | |
| 2011 | Seeking Justice | Simon | |
| 2012 | The Wettest County in the World | Diputat Charley Rakes | |
| 2012 | Thicker | Ronny | |
| 2012 | Lockout | | |
| 2012 | Prometheus | Peter Weyland | |
| 2021 | Mare of Easttown | Richard Ryan | Minisèrie TV |

## Referències

* 1 2 3 4 Biografia, a IMDb (anglès)

## Enllaços externs

* La seva fitxa a ElCriticón (castellà)
* La seva fitxa a MuyCine Arxivat 2011-01-02 a Wayback Machine. (castellà)
* Guy Pearce: Don't look down, article sobre l'actor a The Guardian (anglès)
* Guy Pearce's right royal challenge, article sobre l'actor a CourierMail (anglès)